**V Amsterdame zatkli Brita podozrivého z terorizmu**

Brita somálskeho pôvodu podozrivého z terorizmu zadržali v nedeľu ráno na amsterdamskom letisku Schiphol po tom, čo pricestoval z Liverpoolu a chcel letieť ďalej do Ugandy. „Prebiehajúce vyšetrovanie má ukázať, či tento muž patrí k zahraničnej teroristickej organizácii alebo nie,“ uviedla holandská prokuratúra.

Muža, ktorý cez Amsterdam smeroval do Entebbe v Ugande, zatkla polícia „v lietadle pripravenom na odlet“, dodal zástupca prokuratúry. „K zadržaniu došlo na základe informácií, ktoré sme dostali od britských úradov,“ vyhlásil Evert Boerstra, hovorca úradu prokurátora, a zdôraznil, že žiadna ďalšia informácia o podozrivom ani o jeho zatknutí „nie je zatiaľ k dispozícii“.

Dvoch Jemenčanov „podozrivých z teroristického sprisahania“ zatkli 30. augusta pri prílete na letisko v Amsterdame zo Spojených štátov. 1. septembra ich prepustili.

Títo dvaja muži prileteli z Chicaga a smerovali so hlavného mesta Jemenu, Sanaa. Zatkli ich na základe informácií od amerických úradov, podľa ktorej v ich batožine v Spojených štátoch objavili „podozrivé predmety“, medziiným mobilné telefóny spojené lepiacou páskou.